KOMISJONI TEATIS NÕUKOGULE nõukogus kokku tulnud liikmesriikide valitsuste esindajate vahelise siselepingu (mis käsitleb Euroopa Liidu abi rahastamist mitmeaastase finantsraamistiku (2014–2020) alusel vastavalt AKV–EL partnerluslepingule ning finantsabi eraldamist nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa) ajutise kohaldamise kohta /* COM/2013/0306 final */





KOMISJONI TEATIS NÕUKOGULE nõukogus kokku tulnud liikmesriikide valitsuste esindajate vahelise siselepingu (mis käsitleb Euroopa Liidu abi rahastamist mitmeaastase finantsraamistiku (2014–2020) alusel vastavalt AKV–EL partnerluslepingule ning finantsabi eraldamist nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa) ajutise kohaldamise kohta Siselepinguga loodud 11. Euroopa Arengufondi (edaspidi „11. EAF”) peaksid nõukogus 2013. aasta juunis kohtuvad liikmesriigid heaks kiitma. Kõnealune siseleping jõustub alles pärast seda, kui kõik liikmesriigid on selle ratifitseerinud, mis võib kesta 18 kuud või isegi kauem. Selleks et tagada 11. EAFi õigeaegne rakendamine niipea, kui vahendeid on võimalik kasutada, peavad 11. EAFi kavandamiseks ja rakendamiseks olema kehtestatud asjakohased otsuste tegemise menetlused ja kord. Selleks teeb komisjon ettepaneku sätestada, et ajutiselt kohaldatakse 11. EAFi loomise siselepingu asjakohaseid sätteid. Nendes käsitletakse eelkõige Horvaatia ühinemist ELiga, 11. EAFi komitee ja investeerimisrahastu komitee asutamist, rakendusmääruse ja finantsmääruse vastuvõtmist ning finants- ja põhitegevuse juhtimise jätkamist. Kõnealust lähenemisviisi järgiti üleminekul 9. EAFilt 10.-le[1]. Komisjon teeb seega liikmesriikide valitsuste esindajatele ettepaneku võtta lisatud otsus vastu. LISA Eelnõu: nõukogus kokku tulnud liikmesriikide valitsuste esindajate otsus nõukogus kokku tulnud liikmesriikide valitsuste esindajate vahelise siselepingu (mis käsitleb Euroopa Liidu abi rahastamist mitmeaastase finantsraamistiku (2014–2020) alusel vastavalt AKV–EL partnerluslepingule ning finantsabi eraldamist nendele ülemeremaadele ja -territooriumidele, mille suhtes kohaldatakse Euroopa Liidu toimimise lepingu neljandat osa) ajutise kohaldamise kohta. NÕUKOGUS KOKKU TULNUD EUROOPA LIIDU LIIKMESRIIKIDE VALITSUSTE ESINDAJAD, võttes arvesse Euroopa Liidu lepingut ja Euroopa Liidu toimimise lepingut, võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma liikmete ja teiselt poolt Euroopa Ühenduse ja selle liikmesriikide vahel, mis allkirjastati 23. juunil 2000. aastal Cotonous,[2] võttes arvesse ülemeremaade ja -territooriumide assotsieerimist Euroopa Liiduga, võttes arvesse komisjoni esitatud eelnõud ning arvestades järgmist: (1) Nõukogus kokku tulnud liikmesriigid saavutasid üksmeele siselepingu asjus, milles käsitletakse AKV riikidele ja ÜMTdele antava Euroopa Liidu abi rahastamist vastavalt mitmeaastasele finantsraamistikule aastateks 2014−2020. Kõnealune leping ei jõustu enne selle ratifitseerimist kõikides liikmesriikides vastavalt nende põhiseadusest tulenevatele nõuetele. (2) Siselepingu teatavate sätete kohaldamist tuleks ajutiselt jätkata kuni selle jõustumiseni, ON VASTU VÕTNUD KÄESOLEVA OTSUSE: Artikkel 1 Alates käesoleva otsuse vastuvõtmise kuupäevast kohaldatakse ajutiselt järgmisi 11. Euroopa Arengufondi siselepingu sätteid: 1. artikli 1 lõikeid 3 ja 4; 2. artikli 1 lõiget 7 koostoimes artiklitega 8 ja 9, kui nõukogu võtab vastavalt siselepingule vastu Horvaatia osamaksude lõpliku ajakava, samuti tema lõpliku hääleõiguse ning kvalifitseeritud häälteenamuse ja blokeeriva vähemuse saavutamise uued eeskirjad pärast selle riigi ELiga ühinemist; 3. artikleid 8 ja 9 EAFi komitee ja investeerimisrahastu komitee asutamiseks; 4. artikleid 10 ja 13 koostoimes artiklitega 8 ja 9 niivõrd, kui see on vajalik EAFi finants- ja põhitegevuse juhtimise jätkamiseks. Artikkel 2 Käesolev otsus jõustub selle Euroopa Liidu Teatajas avaldamise päeval. See jääb jõusse kuni siselepingu jõustumiseni. Brüssel, Liikmesriikide valitsuste nimel eesistuja [1] ELT L 247, 9.9.2006, lk 30. [2] EÜT L 317, 15.12.2000, lk 3. Lepingut on muudetud 25. juunil 2005. aastal Luxembourgis allkirjastatud lepinguga (ELT L 287, 28.10.2005, lk. 4) ja 22. juunil 2010. aastal Ouagadougous allkirjastatud lepinguga (ELT L 287, 4.11.2010, lk. 3).